सेक्टर-12 में हुई प्लॉट की बोली पर हाईकोर्ट का स्टे
हुडासेक्टर-12 में सोमवार को 30 प्लॉट की हुई बोली पर हाईकोर्ट का स्टे हो गया है। बोली में 10 प्लॉट 13,74,14,000 करोड़ रुपए में बिके थे। जिन लाेगों की जमीन पर सेक्टर बनाया गया, उन लोगों के ओस्टीज कोटे के प्लाॅट को रिजर्व करके बोली लगा दी गई। ओस्टीज कोटे के प्लाॅट को रिजर्व करने और बोली पर रोक लगाने के लिए शहर से पात्र लोगों ने हाईकोर्ट में याचिका दायर की थी। हाईकोर्ट ने प्लाॅट रिजर्व कर रिपोर्ट देने और हुई बोली को तब तक स्थगित रखने का आदेश दिया है।
माॅडल टाउन निवासी साहिल भाटिया, रामस्वरूप भाटिया, संतोष कुमारी, जयदयाल, सुभाषचंद ने हुडा सेक्टर-12 में बोली रद्द करवाने को लेकर हाईकोर्ट में याचिका दायर की थी। उन्होंने बताया कि उनकी खेती की जमीन पर सेक्टर बनाए गए थे। नियमानुसार सेक्टर में उन्हें ओस्टीज कोटे के प्लाॅट मिलने हैं। हुडा इन्हें आज तक उपलब्ध नहीं करवा पाया। वहीं, हुडा सेक्टर में अभी तक अलॉट नहीं हो पाए 30 प्लॉट को बेचने के लिए बोली करवाई जा रही है। प्लॉट बोली पर बेच दिए जाएंगे तो उनके रिजर्व प्लाॅट मिलने मुश्किल होंगे। हाईकोर्ट ने फैसला दिया है कि हुडा ओस्टीज कोटे के प्लॉट रिजर्व करके रिपोर्ट देगा। तब तक बोली की प्रक्रिया स्थगित रहेगी। 25 मई को अगली तारीख तय की गई है।
hin_Deva hin_Deva hin_Deva